钦定古今图书集成/方舆汇编/职方典/第1288卷 > 《观亭记》前人
## 钦定古今图书集成/方舆汇编/职方典/第1288卷 > 《观亭记》前人

靖为州，南距广西，东障湖南，北抵辰沅，西极夜郎。四
境之外，降自灵均，代有显人，播之《诗》《骚》。靖以晚出，未
尝有显者来。惟程子山以忤桧，居岁馀，土人田氏为
作观亭，在渠江之左，仅存其迹，然亦非始卜之地。予
尝行吟江左，爱其修篁巨木，尝欲为亭其上，而永平
大天张仲车请受其役，未旬月而告备。会积阴解駮，
风日熙融，晴江涨流，弥弥涣涣。客喜谓予曰：“美哉斯
观也！子其发之。”曰：“子未知子之观也，亦知予乎？”“然则
观不同与？”曰：“不同，天下之理一也。奚其不同？”曰：“观物
而不知，察与不观同。今夫天之高也，即日月而知有
远近之度；地之厚也，即星辰而知有升降之节。日一
南一北而知暑寒，月一东一西而为”朏望，列宿更互
而岁时正，五纬盈缩而灾祥生，以至感遇聚结之变，
为晦明风雨，为霜露震电，此无非至教精义之著，而
由人之不知。古先圣人观象于天，观法于地，观鸟兽
之文与天地之宜，知是身与天地万物一体也。以作
《八卦》，以叙九章，以制律命历，以立纲陈纪，以类族辨
物，莫不由之。吾夫子所谓“吾无隐乎尔”，所谓天，何言
哉！“四时行焉，百物生焉”，皆即夫人耳目之同得以发
其德性之良。犹虑人之习焉不察也，因川上之观而
指以示人曰：“逝者如斯夫！”不舍昼夜，盈天地间，夫孰
非是理也？水根于阳，行险而不失信，刚中而心常亨。
圣人所以亟称而必观，非以其切近而易见乎？至孟
子时，“去圣未远，已莫知其奚取。孟子言‘不舍昼夜，有
本者如是。他日又曰：‘观水有术，必观其澜’。盖观其澜，
则知其有本，亦可谓深切著明矣。而千百年文人相
承，例以为死生之说。夫死生特形而下者之一端耳，
使圣人之教人而止于是，不已疏乎’？”客曰：“文人之说，
未可废也。且天运周流，如循环，如转毂，而水也亦能
往而复返乎？”曰：“子未曙。夫阴阳翕辟之妙也。且天行
至于东北，日月会于娵訾，阳浸而长，于是乎为雨为
水。迨苍龙昏见，水日以往。天行至于西北，日月会于
大火，阴浸而盛，于是乎雨毕水涸。迨营室昏中，水日
以反。盖日趋乎北陆，则朔《易》之方为始终万物之地
也。夫阴阳五行，未有不反生者。虽五纬之有辰星，亦
附日而右行，起自北陆而反乎北陆也。”客曰：“三江九
河之水，三条四列之山，皆自西北注乎东南，如之何
其反之？”曰：“水阳物也，阳升则日息，阳降则日消。知鬼
神之情状，则知之矣。子谓反既往之气以为方升之
气耶？体诸吾心，验诸嘘吸，亦莫不然。学者惟当循循
勉勉，始乎下学近思充之于深造自得，则知几于屈
伸之威，精义于变化之神。世之口耳之学尚足进邪？
不然，谓先民之遗言，阳浮夸诩，而实无得于己，祇以
自欺焉耳。”客曰：“大哉观乎！盍！遂以名亭。”仲车遂言曰：
“辖不佞，请并识斯语，以示同志者。”绍定四年记。